b'\n_START_ARTICLE_\nVisiiri\n_START_PARAGRAPH_\nVisiiri oli islamilaisessa maailmassa korkea-arvoinen ministeri\xc3\xa4 vastaava poliittinen virkamies ja joskus my\xc3\xb6s uskonnollinen neuvonantaja. Nimitys on persialaisl\xc3\xa4ht\xc3\xb6inen ja merkitsee avustajaa. Visiirej\xc3\xa4 toimi muslimimonarkioissa kalifien, emiirien, ja sulttaanien palveluksessa. _NEWLINE_Osmanien valtakunnassa suurvisiiri oli vuoteen 1922 p\xc3\xa4\xc3\xa4ministeri\xc3\xa4 vastaava valtion korkein virkamies.\n_START_SECTION_\nEtymologia\n_START_PARAGRAPH_\nTermin persialaistaustaan (pers. \xe2\x80\x8f \xd9\x88\xd8\xb2\xd9\x8a\xd8\xb1\xe2\x80\x8e vaz\xc4\xabr) viittaisi p\xc3\xa4\xc3\xa4t\xc3\xb6st\xc3\xa4 tai lakidokumenttia merkitsev\xc3\xa4 sana viz\xc4\xabr, sek\xc3\xa4 it\xc3\xa4-Persian avestankielinen sana v\xc4\xabcira, joka tarkoittaa s\xc3\xa4\xc3\xa4t\xc3\xa4j\xc3\xa4\xc3\xa4, asettajaa. Kuitenkin sana wazir esiintyy koraanissa (Totisesti, Me annoimme Moosekselle Pyh\xc3\xa4n Kirjan ja m\xc3\xa4\xc3\xa4r\xc3\xa4simme h\xc3\xa4nen veljens\xc3\xa4 Aaronin h\xc3\xa4nen avustajakseen), jossa yhteydess\xc3\xa4 wazir tarkoittaa auttajaa tai avustajaa. Ajan saatossa "avustaja" tuli merkitsem\xc3\xa4\xc3\xa4n "sijaista" tai "edustajaa" ja Abbasidien kalifaatissa wazir tarkoitti seuraavaksi ylint\xc3\xa4 siviilivirkamiest\xc3\xa4 kalifin j\xc3\xa4lkeen. T\xc3\xa4m\xc3\xa4 viittaisi termin arabilais-islamilaiseen taustaan.\n_START_SECTION_\nVisiiri Osmanien valtakunnassa\n_START_PARAGRAPH_\nVisiireille annettuja arvonimi\xc3\xa4 olivat mm. pa\xc5\xa1\xc5\xa1a, s\xc4\x81hib, \xc4\x81saf, wekil, n\xc4\x81zir ja lala. Tyypillisesti visiirille my\xc3\xb6nnettiin pa\xc5\xa1\xc5\xa1an arvonimi._NEWLINE_Osmanien valtakunnassa visiirit olivat korkea-arvoisimpia virkamiehi\xc3\xa4. He olivat keisarillisen neuvoston j\xc3\xa4seni\xc3\xa4 ja toimivat hallinnollisissa teht\xc3\xa4viss\xc3\xa4, jotka vastaavat nykyajan ministerin teht\xc3\xa4vi\xc3\xa4. My\xc3\xb6s strategisesti t\xc3\xa4rkeiden provinssien, kuten Egyptin ja Unkarin provinssien kuvern\xc3\xb6\xc3\xb6rille sek\xc3\xa4 janitsaarien p\xc3\xa4\xc3\xa4llik\xc3\xb6lle ja laivaston suuramiraalille saatettiin my\xc3\xb6nt\xc3\xa4\xc3\xa4 visiirin arvo. My\xc3\xb6s osa 1800-luvun kabinettiministereist\xc3\xa4 kantoi visiirin virkanime\xc3\xa4. _NEWLINE_Ensimm\xc3\xa4inen osmanien visiiriksi nimitetty oli Alaeddin pa\xc5\xa1\xc5\xa1a, joskin h\xc3\xa4net on my\xc3\xb6hemmin luettu suurvisiiriksi, sill\xc3\xa4 h\xc3\xa4nen toimenkuvansa vastasi my\xc3\xb6hemmin k\xc3\xa4ytt\xc3\xb6\xc3\xb6n otettua suurvisiirin virkaa. Vuodesta 1385 aina Konstantinopolin valtaukseen 1453 saakka osmanien visiirit ja suurvisiirit tulivat nimenomaan \xc3\x87andarli-suvun j\xc3\xa4senist\xc3\xa4. T\xc3\xa4ll\xc3\xb6in petosta ep\xc3\xa4illyt Mehmed II Valloittaja teloitutti suurvisiirinsa ja asetti tilalle yhden kenraaleistaan. T\xc3\xa4st\xc3\xa4 muutoksesta l\xc3\xa4htien visiirit ja suurvisiirit olivat usein sotilastaustaisia 1600-luvun alkuun saakka. Samana aikakautena monet visiireist\xc3\xa4 olivat syntyper\xc3\xa4lt\xc3\xa4\xc3\xa4n muita kuin turkkilaisia ja he olivat usein taustaltaan kristittyin\xc3\xa4 syntyneit\xc3\xa4 orjia. Erityisesti 1430-1550 suuri osa visiireist\xc3\xa4 tuli k\xc3\xb6yhilt\xc3\xa4 seuduilta Albaniasta sek\xc3\xa4 slaavilaisilta alueilta. Heid\xc3\xa4t oli v\xc3\xa4rv\xc3\xa4tty orjiksi devshirme-j\xc3\xa4rjestelm\xc3\xa4n kautta osmanien sotaretkien yhteydess\xc3\xa4. T\xc3\xa4m\xc3\xa4n j\xc3\xa4lkeen monet visiirit tulivat samoista syist\xc3\xa4 Kroatiasta, Unkarista ja It\xc3\xa4vallasta. Orjista onnekkaimmat ja kyvykk\xc3\xa4imm\xc3\xa4t olivat saaneet korkeatasoisen koulutuksen joko hovissa tai muissa osmanien instituutioissa, ja he saattoivat nousta urallaan jopa valtakunnan toiseksi t\xc3\xa4rkeimm\xc3\xa4ksi mieheksi. _NEWLINE_Visiirin virka ei aina tuonut turvaa kantajalleen, sill\xc3\xa4 sulttaanin ep\xc3\xa4suosioon joutuminen saattoi merkit\xc3\xa4 jopa kuolemaa. Jotkut visiirit osallistuivat juonitteluihin ja kapinojen sytytt\xc3\xa4miseen. Erityisesti K\xc3\xb6sem Sultanin aikana 1600-luvun alkupuolella hovissa juoniteltiin paljon ja visiireist\xc3\xa4 muodostuvan korkeimman neuvoston henkil\xc3\xb6st\xc3\xb6\xc3\xa4 vaihdettiin t\xc3\xa4m\xc3\xa4n t\xc3\xa4st\xc3\xa4.'